**Ministru kabineta noteikumu projekta "Grozījumi Ministru kabineta 2015. gada 15. decembra noteikumos Nr. 723 "Patentu valdes maksas pakalpojumu cenrādis"" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts "Grozījumi Ministru kabineta 2015. gada 15. decembra noteikumos Nr. 723 "Patentu valdes maksas pakalpojumu cenrādis"" (turpmāk – Projekts) izstrādāts, lai regulētu maksas pakalpojumus jaunam apzīmējumam – sertifikācijas zīmei, novērstu neprecizitātes matemātiskajos aprēķinos, kuras bija līdzšinējā redakcijā, un veiktu grozījumus saistībā ar Patentu administrēšanas informācijas sistēmas (turpmāk – PAIS) ieviešanu. Projekts stāsies spēkā atbilstoši Oficiālo publikāciju un tiesiskās informācijas likuma 7. panta otrajai daļai. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 1. Preču zīmju likuma 72. panta pirmajā daļā ietvertā sertifikācijas zīme, kuras reģistrācija arī ir maksas pakalpojums un kuru ir nepieciešams iekļaut Ministru kabineta 2015. gada 15. decembra noteikumos Nr. 723 "Patentu valdes maksas pakalpojumu cenrādis" (turpmāk – Cenrādis).  2. PAIS ieviešana, lai nodrošinātu Latvijā iesniegto patentu pieteikumu, Latvijā apstiprināto un uz Latviju attiecināto Eiropas patentu, kā arī papildu aizsardzības sertifikātu pārvaldību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Rūpnieciskā īpašuma institūciju un procedūru likuma (turpmāk – RIIPL) 5. panta pirmā daļa noteic, ka Patentu valde atbilstoši normatīvajiem aktiem reģistrē izgudrojumu patentus (ieskaitot papildu aizsardzības sertifikātus zālēm un augu aizsardzības līdzekļiem), pusvadītāju izstrādājumu topogrāfijas, preču zīmes, kā arī dizainparaugus. Šī paša panta otrā daļa paredz, ka Patentu valdes darbības, kuras tā veic minēto objektu reģistrācijas un pēcreģistrācijas procedūrās, ieskaitot starptautiskajos normatīvajos aktos noteiktās darbības, kā arī citi ar rūpniecisko īpašumu saistīti Patentu valdes pakalpojumi ir maksas pakalpojumi. Savukārt panta trešā daļa paredz deleģējumu Ministru kabinetam noteikt Patentu valdes maksas pakalpojumu cenrādi, maksāšanas kārtību un atvieglojumus.  Atbilstoši augstākminētajam deleģējumam Ministru kabinets 2015. gada 15. decembrī izdeva Cenrādi, ar kuru tika izveidots vienots maksas pakalpojumu cenrādis visiem Patentu valdes sniegtajiem maksas pakalpojumiem.  Cenrādī šobrīd apkopoti visi maksas pakalpojumi, kas saistīti ar patentiem, preču zīmēm, dizainparaugiem, pusvadītāju izstrādājumu topogrāfijām, kā arī atbilstoši RIIPL 124. pantā noteiktajam papildu deleģējumam – noteikta profesionālo patentpilnvarnieku kvalifikācijas eksāmena kārtošanas maksa un maksa par grozījumu izdarīšanu profesionālo patentpilnvarnieku sarakstā. Tāpat Cenrādī ir iekļauti vairāki pakalpojumi, kas saistīti ar izziņu un apliecinājumu izrakstu izsniegšanu un sagatavošanu, informācijas izsniegšanu no Patentu valdes reģistriem un datubāzēm, rūpnieciskā īpašuma informācijas meklējumiem, kā arī citiem pakalpojumiem, kas ietver, piemēram, dokumentu kopiju izgatavošanu, kopēšanu un tamlīdzīgi.  Projektu ir nepieciešams izstrādāt, ņemot vērā rūpnieciskā īpašuma jomas specifiku, kas ir starptautiski un Eiropas Savienības tiesībās detalizēti regulēta, Patentu valdes sniegto rūpnieciskā īpašuma objektu reģistrācijas un pēcreģistrācijas pakalpojumu specifiku un to savstarpējo saistību, Patentu valdes iekšējos procesus un to savstarpējo saistību, attiecīgo rūpnieciskā īpašuma pakalpojumu sadalījumu un starptautisko praksi rūpnieciskā īpašuma sfērā.  Cenrādī grozījumus nepieciešams veikt, jo tiek ieviesta PAIS. Proti, Patentu likumā tiek veikti grozījumi 47. un 48. pantā, nosakot, ka vairs nav patentu reģistra grāmatas, bet gan elektroniskais reģistrs (PAIS). PAIS ietver arī speciālās tiešsaistes formas, lai elektroniski iesniegtu nacionālo patentu un papildu aizsardzības sertifikātu pieteikumus, pieteiktu grozījumus saistībā ar īpašnieka datu maiņu (vārda, uzvārda, nosaukuma vai adreses maiņa) vai paša patenta īpašnieka maiņu. Tāpat ir iespēja iesniegt iesniegumus par Eiropas patentu apstiprināšanu Latvijas Republikā, kā arī veikt apmaksu par patentu vai papildu aizsardzības sertifikātu spēkā uzturēšanu.  Sakarā ar Patentu valdes tīmekļvietnē ieviestajām speciālajām tiešsaistes formām attiecībā uz izgudrojumiem, Cenrādī tiek precizētas normas par dažu pakalpojumu apmaksas termiņiem (Projekta 1. un 2. punkts), kā arī par piemērojamajām atlaidēm (Projekta 3. punkts).  Proti, Patentu likuma 43. panta pirmā daļa nosaka, ka par patenta uzturēšanu spēkā maksājama ikgadēja maksa. To pašu par papildu aizsardzības sertifikātu spēkā uzturēšanu nosaka Patentu likuma 76. panta ceturtā daļa, paredzot, ka tiek ievēroti Patentu likuma 43. panta nosacījumi. Maksa maksājama par katru gadu, kas seko gadam, kurā saskaņā ar Patentu likuma 38. panta pirmo daļu publicēts paziņojums par patenta piešķiršanu. Par katra gada sākumu uzskata pieteikuma datuma gadadienu. Maksu par patenta vai papildu aizsardzības sertifikāta uzturēšanu spēkā uzskata par samaksātu, ja tā samaksāta līdz kārtējā maksājuma gada tā mēneša beigām, kurā iekrīt pieteikuma datums. Ja maksa noteiktajā termiņā nav samaksāta, bet īpašnieks maksu kopā ar papildmaksu (papildmaksa ir 25 % no maksas, kura nav samaksāta) samaksā turpmāko sešu mēnešu laikā, patentu vai papildu aizsardzības sertifikātu uzskata par uzturētu spēkā. Praktiski tas nozīmē to, ja īpašnieks nav veicis spēkā uzturēšanas maksājumu līdz mēneša beigām, bet tā tiek samaksāta 6 mēnešu laikā, tad tiek piemērota 25 % papildmaksa. Attiecīgi secināms, ja tiek nokavēta samaksa atbilstoši Patentu likuma 43. panta pirmajā daļā noteiktajam, tad papildus spēkā uzturēšanas maksai klāt jāpierēķina 25 % papildmaksa. Tas nozīmē, ja tiktu sniegta iespēja veikt samaksu par patentu vai papildu aizsardzības sertifikātu spēkā uzturēšanu, izmantojot speciālo tiešsaistes formu ar fiksētu pēcapmaksu 1 mēnesis, tad attiecīgos gadījumos klienti var veikt nepareizas maksas, jo Patentu valde nevar paredzēt, kad klients veiks pakalpojuma apmaksu (maksājums var tikt veikts nākamajā mēnesī, kas nozīmētu papildmaksas piemērošanu, attiecīgi jauna rēķina pieprasīšanu un izrakstīšanu), kas nozīmētu papildu administratīvo slogu gan pieteicējam, gan Patentu valdei. Ņemot vērā iepriekšminēto un analoģisku praksi citās Eiropas Savienības valstīs (piemēram, Īrijā) Patentu valde plāno pakalpojumu par patentu vai papildu aizsardzības sertifikātu spēkā uzturēšanu, ja tas tiek pieprasīts, izmantojot speciālās tiešsaistes formas, nodrošināt tikai ar iespēju samaksāt uzreiz, kā tas noteikts Projekta 1. un 2. punktā.  Tiek precizēts, ka maksas samazinājuma piemērošana tiek veikta tikai preču zīmju, kolektīvo zīmju, sertifikācijas zīmju un dizainparaugu iesniegtajiem un apmaksātajiem pakalpojuma pieprasījumiem elektroniski, izmantojot speciālās tiešsaistes formas Patentu valdes tīmekļvietnē, jo nevienā citā valstī intelektuālā īpašuma iestādē patentu sfērā netiek piemērota šāda atlaide, kā arī Patentu valdei ir nepieciešams atmaksāt Eiropas Patentu organizācijai no Eiropas patentu uzturēšanas maksām 50 % (Projekta 3. punkts).  Grozījumi Cenrādī ir nepieciešami, jo tiek pieņemts jauns Preču zīmju likums, lai nacionālajos normatīvajos aktos ieviestu Eiropas Parlamenta un Padomes 2015. gada 16. decembra direktīvu (ES) 2015/2436, ar ko tuvina dalībvalstu tiesību aktus attiecībā uz preču zīmēm (turpmāk – Direktīva), kura paredz to, ka līdz 2019. gada 14. janvārim dalībvalstīs stāsies spēkā normatīvie un administratīvie akti, kas vajadzīgi, lai izpildītu atsevišķu Direktīvas pantu prasības (Direktīvas 54. pants). Tāpat Direktīva paredz iespēju dalībvalstīm izvēlēties, vai ieviest konkrēto Direktīvas regulējumu nacionālo tiesību sistēmās par sertifikācijas zīmju reģistrāciju (Direktīvas 28. pants). Ņemot vērā to, ka Latvijas Republika ir izvēlējusies šo regulējumu ieviest nacionālo tiesību sistēmā un ir iestrādājusi to jaunajā Preču zīmju likumā, kas ietekmēs Patentu valdes sniedzamo maksas pakalpojumu klāstu, kuriem ir nepieciešams paredzēt attiecīgu maksu, lai šo pakalpojumu varētu saņemt, ir nepieciešams veikt grozījumus Cenrādī, lai veiktu papildinājumus, kas attiecas uz maksas pakalpojumiem saistībā ar sertifikācijas zīmēm un izveidotu vienotu maksas pakalpojuma cenrādi visiem Patentu valdes sniegtajiem maksas pakalpojumiem, nodrošinot Projekta atbilstību jaunajam Preču zīmju likumam.  Sertifikācijas zīmes reģistrācijas procedūra un šo tiesību spēkā uzturēšana, lai gan sadalīta vairākos maksājumos, ir viena pakalpojuma nodrošināšana – izņēmuma tiesību nodrošināšana uz laika periodu – 10 gadi, ar iespēju šīs tiesības atjaunot uz jaunu 10 gadu periodu, samaksājot attiecīgo maksu. Sertifikācijas zīmju pēcreģistrācijas procedūras ir darbības, kuru mērķis ir izdarīt grozījumus ziņās par reģistrētiem rūpnieciskā īpašuma objektiem.  Ņemot vērā to, ka sertifikācijas zīmes reģistrācijas procedūra būtiski neatšķiras no regulējumā jau esošās kolektīvās zīmes reģistrācijas procedūras un tajā netieši iesaistītās struktūrvienības vai struktūrvienību nodarbinātie, kuri ir iesaistīti Patentu valdes darbībā un sniedzamo pakalpojumu nodrošināšanā saistībā ar sertifikācijas zīmes reģistrācijas procedūru, ir tie paši, netiek veidoti jauni maksas pakalpojumu veidi, bet tiek grozīti un precizēti jau šobrīd Cenrādī esošie maksas pakalpojumu veidi un mērvienības, lai tajās ietilptu arī sertifikācijas zīmes, nodrošinot Cenrāža atbilstību jaunajam Preču zīmju likumam.  Jāatzīmē, ka tiek papildinātas šī brīža speciālās tiešsaistes formas attiecībā uz preču zīmēm, pievienojot šīm formām jauno apzīmējumu – sertifikācijas zīme. Proti, pakalpojums saglabājas tas pats, bet tiek pievienots vēl viens zīmes raksturs (veids) – sertifikācijas zīme.  Ņemot vērā to, ka šī brīža Cenrādis vairākās pozīcijās satur atsauces uz likumu "Par preču zīmēm un ģeogrāfiskās izcelsmes norādēm", tiek precizētas atsauces uz jaunu normatīvo regulējumu – Preču zīmju likumu.  Projekta 4. un 5. punktā tiek precizēts, ka visiem pakalpojumiem, kur konkrētā persona vai personas atbilst kādam no Cenrāža 8. vai 9. punkta apakšpunktiem, ir piemērojams konkrētajā apakšpunktā paredzētais maksas samazinājums.  Ar Projektu tiek precizēts regulējums gadījumiem, kuros Cenrāža pielikuma 1.–17. punktā un 35.–46. punktā norādītos pakalpojumus lūdz sniegt vairākas personas, precizējot, ka visām iepriekš minētajām personām ir jāatbilst Cenrāža 8. vai 9. punktā noteiktajiem kritērijiem, lai tiktu piemērots Cenrāža 8. vai 9. punktā noteiktais maksas samazinājums. Projektā arī tiek precizēts, ka netiek summēti Cenrāža 7. un 9. punktā piemērojamie maksas samazinājumi, kā arī tiek noteikts, ka abu maksas samazinājumu iespējamas piemērošanas gadījumā tiek piemērots Cenrāža 9. punktā noteiktais maksas samazinājums (Projekta 6. punkts).  Projekta 16.–19. punktā, kā arī 21. punktā tiek veikti grozījumi attiecībā uz pozīcijām "Cena ar PVN (*euro*)", novēršot matemātiskās neprecizitātes, kas bija radušās, summējot kopā pozīcijas "Cena bez PVN (*euro*)" un "PVN (*euro*)". Cenrādī esošās matemātiskās neprecizitātes nav radījušas neprecīzi sniegtus pakalpojumus vai nepareizus maksājumus no klientu puses, taču precizitātes nolūkos tiek veikti attiecīgie grozījumi.  Ar Projektu tiek veikta šādu Cenrāža pielikuma punktu nosaukumu precizēšana un papildināšana:   * Cenrāža pielikuma 7. punkts – no "Eiropas patenta un attiecinātā Eiropas patenta pretenziju tulkojuma, pretenziju precizējuma tulkojuma, pretenziju grozījumu tulkojuma publicēšana, ja pretenziju tulkojumi iesniegti:" uz "Eiropas patenta un attiecinātā Eiropas patenta pretenziju tulkojuma, pretenziju precizējuma tulkojuma, pretenziju grozījumu tulkojuma publicēšana"; * Cenrāža pielikuma 19. punkts – no "Kolektīvās zīmes pieteikuma iesniegšana" uz "Kolektīvās zīmes pieteikuma vai sertifikācijas zīmes pieteikuma iesniegšana"; * Cenrāža pielikuma 20. punkts – no "Katra preču zīmes pieteikumā vai kolektīvās zīmes pieteikumā norādītā preču (pakalpojumu) klase (izņemot vienu)" uz "Katra preču zīmes pieteikumā, kolektīvās zīmes pieteikumā vai sertifikācijas zīmes pieteikumā norādītā preču (pakalpojumu) klase (izņemot vienu)"; * Cenrāža pielikuma 21. punkts – no "Preču zīmes reģistrācija, ieskaitot preču zīmes reģistrācijas apliecības izsniegšanu un reģistrācijas publikāciju" uz "Preču zīmes, kolektīvās zīmes vai sertifikācijas zīmes reģistrācija, ieskaitot preču zīmes, kolektīvās zīmes vai sertifikācijas zīmes reģistrācijas apliecības izsniegšanu un reģistrācijas publikāciju"; * Cenrāža pielikuma 22. punkts – no "Grozījumu, precizējumu vai labojumu izdarīšana preču zīmes pieteikumā pēc pieteicēja iniciatīvas (izņemot grozījumus sarakstes adresē)" uz "Grozījuma, precizējuma vai labojuma izdarīšana preču zīmes, kolektīvās zīmes vai sertifikācijas zīmes sākotnējā pieteikumā pēc pieteicēja iniciatīvas"; * Cenrāža pielikuma 23. punkts – no "Preču zīmes reģistrācijas atjaunošana saskaņā ar likuma "[Par preču zīmēm un ģeogrāfiskās izcelsmes norādēm](https://likumi.lv/ta/id/18863-par-precu-zimem-un-geografiskas-izcelsmes-noradem)" [21.](https://likumi.lv/ta/id/18863-par-precu-zimem-un-geografiskas-izcelsmes-noradem#p21) panta otro daļu" uz "Preču zīmes reģistrācijas atjaunošana saskaņā ar Preču zīmju likuma 45. panta ceturto daļu"; * Cenrāža pielikuma 24. punkts – no "Kolektīvās zīmes reģistrācijas atjaunošana saskaņā ar likuma "[Par preču zīmēm un ģeogrāfiskās izcelsmes norādēm](https://likumi.lv/ta/id/18863-par-precu-zimem-un-geografiskas-izcelsmes-noradem)" [21.](https://likumi.lv/ta/id/18863-par-precu-zimem-un-geografiskas-izcelsmes-noradem#p21) panta otro daļu" uz "Kolektīvās zīmes reģistrācijas vai sertifikācijas zīmes reģistrācijas atjaunošana saskaņā ar Preču zīmju likuma 45. panta ceturto daļu"; * Cenrāža pielikuma 25. punkts – no "Papildu termiņa piešķiršana preču zīmes reģistrācijas atjaunošanai saskaņā ar likuma "[Par preču zīmēm un ģeogrāfiskās izcelsmes norādēm](https://likumi.lv/ta/id/18863-par-precu-zimem-un-geografiskas-izcelsmes-noradem)" [21.](https://likumi.lv/ta/id/18863-par-precu-zimem-un-geografiskas-izcelsmes-noradem#p21) panta otro daļu" uz "Papildu maksa preču zīmes, kolektīvās zīmes vai sertifikācijas zīmes reģistrācijas atjaunošanai saskaņā ar Preču zīmju likuma 45. panta piekto daļu"; * Cenrāža pielikuma 26. punkts – no "Termiņu pagarināšana, kas minēti likuma "[Par preču zīmēm un ģeogrāfiskās izcelsmes norādēm](https://likumi.lv/ta/id/18863-par-precu-zimem-un-geografiskas-izcelsmes-noradem)" [22.](https://likumi.lv/ta/id/18863-par-precu-zimem-un-geografiskas-izcelsmes-noradem#p22) panta pirmajā daļā" uz "Termiņu pagarināšana saskaņā ar Preču zīmju likuma 46. panta pirmo daļu"; * Cenrāža pielikuma 27. punkts – no "Lietvedības turpināšana saskaņā ar likuma "[Par preču zīmēm un ģeogrāfiskās izcelsmes norādēm](https://likumi.lv/ta/id/18863-par-precu-zimem-un-geografiskas-izcelsmes-noradem)" [22.1 pantu](https://likumi.lv/ta/id/18863-par-precu-zimem-un-geografiskas-izcelsmes-noradem#p22.1%C2%A0)" uz "Lietvedības turpināšana saskaņā ar Preču zīmju likuma 47. panta otro daļu"; * Cenrāža pielikuma 28. punkts – no "Tiesību atjaunošana saskaņā ar likuma "[Par preču zīmēm un ģeogrāfiskās izcelsmes norādēm](https://likumi.lv/ta/id/18863-par-precu-zimem-un-geografiskas-izcelsmes-noradem)" [22.2 pantu](https://likumi.lv/ta/id/18863-par-precu-zimem-un-geografiskas-izcelsmes-noradem#p22.2)" uz "Tiesību atjaunošana saskaņā ar Preču zīmju likuma 48. panta otro daļu"; * Cenrāža pielikuma 29. punkts – no "Preču zīmes tiesību pārejas vai licences līguma reģistrācija" uz "Preču zīmes, kolektīvās zīmes vai sertifikācijas zīmes reģistrācijas, reģistrācijas pieteikuma tiesību pārejas vai licences līguma reģistrācija"; * Cenrāža pielikuma 30. punkts – no "Grozījumu vai labojumu izdarīšana Valsts preču zīmju reģistra ziņās (izņemot grozījumus sarakstes adresē) saskaņā ar likuma "[Par preču zīmēm un ģeogrāfiskās izcelsmes norādēm](https://likumi.lv/ta/id/18863-par-precu-zimem-un-geografiskas-izcelsmes-noradem)" [17.](https://likumi.lv/ta/id/18863-par-precu-zimem-un-geografiskas-izcelsmes-noradem#p17) panta otro daļu, [25.1 panta](https://likumi.lv/ta/id/18863-par-precu-zimem-un-geografiskas-izcelsmes-noradem#p25.1) otro daļu, [26.](https://likumi.lv/ta/id/18863-par-precu-zimem-un-geografiskas-izcelsmes-noradem#p26) panta sesto daļu, [30.](https://likumi.lv/ta/id/18863-par-precu-zimem-un-geografiskas-izcelsmes-noradem#p30) panta pirmo daļu vai [35.](https://likumi.lv/ta/id/18863-par-precu-zimem-un-geografiskas-izcelsmes-noradem#p35) panta sesto daļu" uz "Grozījumu vai labojumu izdarīšana Preču zīmju reģistra ziņās (izņemot grozījumus preču zīmes īpašnieka adresē vai saziņas adresē, par pārstāvja iecelšanu vai atcelšanu vai grozījumus ziņās par pārstāvi, kā arī maznozīmīgu pārrakstīšanās kļūdu vai Patentu valdes pieļauto kļūdu labojumi) saskaņā ar Preču zīmju likuma 27. panta piekto daļu, 29. panta piekto daļu, 41. panta otro daļu, 59. panta otro daļu, 68. panta pirmo daļu vai 75. panta pirmo daļu"; * Cenrāža pielikuma 31. punkts – no "Preču zīmes starptautiskās reģistrācijas pieteikuma sagatavošana atbilstoši pieteicēja iesniegtajiem datiem un nosūtīšana uz Pasaules Intelektuālā īpašuma organizācijas Starptautisko biroju" uz "Preču zīmes, kolektīvās zīmes vai sertifikācijas zīmes starptautiskās reģistrācijas pieteikuma sagatavošana atbilstoši pieteicēja iesniegtajiem datiem un nosūtīšana uz Pasaules Intelektuālā īpašuma organizācijas Starptautisko biroju"; * Cenrāža pielikuma 33. punkts – no "Dokumentu sagatavošana tādas nacionālās preču zīmes reģistrācijas pieteikuma paātrinātai (ārpuskārtas) izskatīšanai, kuru paredzēts pieteikt starptautiskajai reģistrācijai" uz "Papildmaksa par preču zīmes, kolektīvās zīmes vai sertifikācijas zīmes reģistrācijas pieteikuma paātrinātu (ārpuskārtas) izskatīšanu"; * Cenrāža pielikuma 44. punkts – no "Grozījumu vai labojumu izdarīšana Valsts dizainparaugu reģistra ziņās (arī dizainparauga svītrošana no reģistra pēc īpašnieka iniciatīvas saskaņā ar [Dizainparaugu likuma](https://likumi.lv/ta/id/96620-dizainparaugu-likums) [36.](https://likumi.lv/ta/id/96620-dizainparaugu-likums#p36) panta pirmo daļu un licences līguma grozījumi, darbības izbeigšana)" uz "Grozījumu vai labojumu izdarīšana Dizainparaugu reģistra ziņās (arī dizainparauga izslēgšana no reģistra pēc īpašnieka iniciatīvas saskaņā ar Dizainparaugu likuma 36. panta pirmo daļu un licences līguma grozījumi, darbības izbeigšana)"; * Cenrāža pielikuma 55. punkts – no "Izziņa no patentu reģistra, valsts preču zīmju reģistra vai dizainparaugu valsts reģistra par konkrētu pieteikumu, patentu vai reģistrāciju un ar INID4 kodiem (ne vairāk kā trim) apzīmētas ziņas" uz "Izziņa no Patentu reģistra, Preču zīmju reģistra vai Dizainparaugu reģistra par konkrētu pieteikumu, patentu vai reģistrāciju un ar INID4 kodiem (ne vairāk kā trim) apzīmētas ziņas"; * Cenrāža pielikuma 60. punkts – no "Preču zīmes un dizainparaugi:" uz "Preču zīmes, kolektīvās zīmes, sertifikācijas zīmes un dizainparaugi:"; * Cenrāža pielikuma 60.1. apakšpunkts – no "izraksts no valsts preču zīmju vai dizainparaugu reģistra (melnbalta izdruka no Patentu valdes datubāzes "Patis") par preču zīmes vai dizainparauga aktuālo statusu" uz "izraksts no Preču zīmju vai Dizainparaugu reģistra (melnbalta izdruka no Patentu valdes datubāzes) par preču zīmes, kolektīvās zīmes, sertifikācijas zīmes vai dizainparauga aktuālo statusu"; * Cenrāža pielikuma 60.2. apakšpunkts – no "izraksts no valsts preču zīmju vai dizainparauga reģistra (krāsaina izdruka no Patentu valdes datubāzes "Patis") par preču zīmes vai dizainparauga aktuālo statusu" uz "izraksts no Preču zīmju vai Dizainparaugu reģistra (krāsaina izdruka no Patentu valdes datubāzes) par preču zīmes, kolektīvās zīmes, sertifikācijas zīmes vai dizainparauga aktuālo statusu"; * Cenrāža pielikuma 64. punkts – no "Kopienas preču zīmes meklējums" uz "Eiropas Savienības preču zīmes meklējums"; * Cenrāža pielikuma 73. punkts – no "Dokumenta izraksta caurauklošana un lapu numurēšana (papildus šā cenrāža [76.](https://likumi.lv/ta/id/278614#p76)un [77. punktā](https://likumi.lv/ta/id/278614#p77) minētajai cenai)" uz "Izraksta vai dokumenta kopijas caurauklošana un lapu numurēšana (papildus šā cenrāža 60.1., 60.2. apakšpunktā, 76. un 77. punktā minētajai cenai)"; * Cenrāža pielikuma 74. punkts – no "Izraksts un tā pareizības apliecinājums (papildus šā cenrāža [55.](https://likumi.lv/ta/id/278614#p55)un [73. punktā](https://likumi.lv/ta/id/278614#p73) minētajai cenai)" uz "Izraksta pareizības apliecinājums (papildus šā cenrāža 60.1., 60.2. apakšpunktā un 73. punktā minētajai cenai)".   Lai saņemtu augstāk minētos pakalpojumus, pieteikumu vai nepieciešamos dokumentus augstākminēto pakalpojumu saņemšanai var iesniegt klātienē, izmantojot e-pastu, oficiālo elektronisko adresi vai pasta pakalpojumus. Pieteikumus un nepieciešamos dokumentus Cenrāža 19., 30. un 44. punktā norādītajiem pakalpojumiem var arī iesniegt, izmantojot speciālo tiešsaistes formu, kas ir pieejama Patentu valdes tīmekļvietnē. Drīz šāda iespēja būs arī Cenrāža 7. punktā norādītajam pakalpojumam. Visus augstākminētos pakalpojumus Patentu valde sniegs primāri izmantojot oficiālo elektronisko adresi, ja persona būs to aktivizējusi, pretējā gadījumā pakalpojums tiks sniegts vai nu klātienē, vai nu izmantojot e-pastu, vai nu pasta pakalpojumus atbilstoši pakalpojuma pieprasītāja izvēlei.  Ievērojams skaits īpašumtiesību uz rūpniecisko īpašumu Latvijā pieder fiziskām personām, kurām Latvijā nav deklarētās dzīvesvietas un kurām Latvijā nepieder uzņēmums, vai juridiskām personām, kurām juridiskā adrese ir ārvalstīs un kurām Latvijā nepieder uzņēmums.  Ņemot vērā Pasaules Veselības organizācijas izsludināto globālo pandēmiju saistībā ar Covid-19, Patentu valde saņem informāciju no tiesību īpašniekiem vai to pārstāvjiem, ka Latvijas un citu valstu izsludinātās ārkārtējās situācijas un pieņemtie ierobežojumi ietekmē, apgrūtina vai padara fiziski neiespējamu tiesību īpašniekiem normatīvajos aktos noteikto termiņu ievērošanu un procesuālo darbību veikšanu, īpaši tiesību īpašniekiem no visvairāk skartajām valstīm – Spānijas, Itālijas, Francijas, Vācijas un citām valstīm.  Ņemot vērā faktu, ka rūpnieciskais īpašums vairumā Latvijā pieder fiziskām personām, kurām Latvijā nav deklarētās dzīvesvietas un kurām Latvijā nepieder uzņēmums, vai juridiskām personām, kurām juridiskā adrese ir ārvalstīs un kurām Latvijā nepieder uzņēmums, un šo privātpersonu valstīs pieņemtie ierobežojumi potenciāli joprojām ir spēkā arī pēc ārkārtas stāvokļa atcelšanas Latvijā, Patentu valde uzskata, ka nepieciešams nodrošināt maksas atcelšanu, pakalpojumiem, kurus rūpnieciskā īpašuma normatīvie akti neaizliedz pagarināt, ja privātpersona spēj objektīvi pamatot, ka šādu lūgumu ir ietekmējis Covid-19.  Pamatojoties uz iepriekš minēto, Projekta 7. punktā tiek iekļauts noslēguma jautājums Cenrāža 13.punkts, ar kuru Patentu valde var nepiemērot šo noteikumu pielikuma 10., 11., 12., 25., 26., 27., 28., 41.5. vai 42. punktā noteiktās maksas ārkārtējās situācijas sakarā ar Covid-19 izplatību laikā un četrus mēnešus pēc tās beigām, ja persona lūgumā pagarināt termiņu, atjaunot tiesības vai turpināt lietvedību norāda apstākļus, kas saistībā ar Covid-19 izplatību apgrūtina, kavē vai padara neiespējamu rūpnieciskā īpašuma normatīvajos aktos noteikto termiņu ievērošanu. |
| 3. | Projekta izstrādē iesaistītās institūcijas un publiskas personas kapitālsabiedrības | Patentu valde. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums attieksies uz fiziskām un juridiskām personām, kas Patentu valdei pieprasa sniegt maksas pakalpojumus. |
| 2. | Tiesiskā regulējuma ietekme uz tautsaimniecību un administratīvo slogu | Projektā noteiktās maksas pakalpojumu cenas būtiski neietekmēs pakalpojumu pieejamību sabiedrībai.  Regulējums nemaina maksas pakalpojuma saņemšanas administratīvo procedūru. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Tieslietu ministrijas tīmekļvietnē, Patentu valdes tīmekļvietnē un Ministru kabineta tīmekļvietnē tika publicēts paziņojums par līdzdalības iespējām Projekta izstrādes stadijā. |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties Projekta izstrādē, rakstveidā sniedzot viedokļus par Projektu, kas tika publicēts 2019. gada 5. septembrī Tieslietu ministrijas tīmekļvietnē <https://www.tm.gov.lv/lv/cits/pazinojums-par-lidzdalibas-iespejam-ministru-kabineta-noteikumu-projekta-grozijumi-ministru-kabineta-21>, Patentu valdes tīmekļvietnē <https://www.lrpv.gov.lv/lv/patentu-valde/sabiedribas-lidzdaliba/lidzdaliba-tiesibu-aktu-izstrade> un 2019. gada 6. septembrī Ministru kabineta tīmekļvietnē <https://www.mk.gov.lv/content/ministru-kabineta-diskusiju-dokumenti>. |
| 3. | Sabiedrības līdzdalības rezultāti | Organizētās sabiedrības līdzdalības ietvaros rakstiski viedokļi par Projektu nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Patentu valde. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde tiks nodrošināta esošo institūciju ietvaros, līdz ar to tas neparedz jaunu institūciju izveidi vai esošo institūciju likvidāciju vai reorganizāciju. |
| 3. | Cita informācija | Nav. |

Iesniedzējs:

Ministru prezidenta biedrs,

tieslietu ministrs J. Bordāns

Guobis 67099647

Janis.Guobis@lrpv.gov.lv